Εικόνα που περιέχει γραμματοσειρά, κείμενο, γραφικά, λογότυπο

Περιγραφή που δημιουργήθηκε αυτόματα

Μαρούσι,12/11/2024

**ΔΕΛΤΙΟ ΤΥΠΟΥ**

**Πραγματοποιήθηκε Δράση Ελέγχου Ακουστικής Ικανότητας στο Δήμο Δάφνης-Υμηττού**

**Γ. Πατούλης «Η έγκαιρη διάγνωση και θεραπεία, μπορεί να προλάβει ενδεχόμενα σοβαρά προβλήματα ακοής».**

Στις **05/11/2024**, πραγματοποιήθηκε, σε συνεργασία με **το Ελληνικό Διαδημοτικό Δίκτυο Υγιών Πόλεων (ΕΔΔΥΠΠΥ)**, τον **Δήμο Δάφνης-Υμηττού** και την **Εταιρεία AKOUSTIKA MEDICA**, δράση πρόληψης και πρώιμης διάγνωσης της ακουστικής ικανότητας με τίτλο «Αγαπήστε τα αυτιά σας».

Η Δράση συμπεριλάμβανε, δωρεάν προληπτικό έλεγχο ακουστικής ικανότητας (ωτοσκόπηση) που πραγματοποιείται από συνεργαζόμενο ΩΡΛ Ιατρό.

Η ακοή θεωρείται η σημαντικότερη από τις πέντε αισθήσεις, διασφαλίζει την επικοινωνία και την επαφή μεταξύ των ανθρώπων και είναι η βασικότερη παράμετρος στην ανάπτυξη της ομιλίας, της μάθησης και της επικοινωνίας και συμβάλει στην αντίληψη του χώρου συμπληρώνοντας έτσι την αίσθηση της όρασης. 1 στους 10 αντιμετωπίζει δυσκολία με την ακοή του, η βαρηκοΐα είναι η 3η πιο διαδεδομένη χρόνια πάθηση στην 3η ηλικία (μετά την υπέρταση και την αρθρίτιδα) ενώ 1 στα 3 άτομα άνω των 65 ετών - συνολικά 165 εκατομμύρια άνθρωποι παγκοσμίως - ζει με απώλεια ακοής. Ο προληπτικός έλεγχος ακουστικής ικανότητας ξεκινάει σε γυναίκες και άνδρες μετά την ηλικία των 50 ετών και επαναλαμβάνετε ετησίως, ενώ σε περιπτώσεις με οικογενειακό ιστορικό ο προληπτικός έλεγχος μπορεί να ξεκινήσει και σε νεαρότερη ηλικία.

Οι εξετάσεις πραγματοποιήθηκαν στον Δήμο Δάφνης-Υμηττού σε συνεργασία με τον ιατρό Μιχάλη Ποθητό. **Εξετάστηκαν** συνολικά **54 πολίτες** και σύμφωνα με τα αποτελέσματα **19 από αυτούς είχαν ύποπτα ευρήματα**.

Τη Δράση χαιρέτισε ο **Δήμαρχος Δάφνης-Υμηττού Νικόλαος Τσιλίφης**, ο οποίος μεταξύ άλλων τόνισε πως στηρίζει σταθερά τις δράσεις του ΚΕΠ Υγείας του Δήμου μας που έχουν στόχο την πρόληψη και την προαγωγή της υγείας, οι οποίες υποστηρίζουν την ποιότητα ζωής των συνδημοτών μας.

Ο Πρόεδρος του ΕΔΔΥΠΠΥ και Πρόεδρος του Ι.Σ.Α. **κ. Γιώργος Πατούλης**, απηύθυνε επίσης χαιρετισμό και δήλωσε «Μέσα από τα ΚΕΠ Υγείας στηρίζουμε την πρόληψη μέσω του προσυμπτωματικού ελέγχου. Ο θεσμός των ΚΕΠ Υγείας αποτελεί σημαντικό εργαλείο βοήθειας για όσους συνανθρώπους μας έχουν ανάγκη, δίνοντας τους τη δυνατότητα να υποβάλλονται σε εξετάσεις πρόληψης όπως αυτή. Η βαρηκοΐα και σε μακροχρόνια βάση, μπορεί να οδηγήσει σε κατάθλιψη καθώς επίσης και σε νόσο Alzheimer (άνοια) αν δεν αντιμετωπιστεί έγκαιρα βάσει σχετικών ερευνών.»

Βασικός στόχος των ΚΕΠ Υγείας είναι η ενημέρωση όλων των πολιτών και η διοργάνωση προληπτικών εξετάσεων για 12 κύρια νοσήματα, προτεινόμενα από τον Παγκόσμιο Οργανισμό Υγείας, για τα οποία έχει αποδειχθεί με μελέτες πως η έγκαιρη προληπτική παρέμβαση και ανίχνευση τυχόν συμπτωμάτων κρίνεται αποτελεσματική και μπορεί να σώσει ζωές. Μέσα από την ηλεκτρονική πλατφόρμα των ΚΕΠ Υγείας εφαρμόζονται διεθνή πρωτόκολλα screening του πληθυσμού και τα στελέχη των ΚΕΠ Υγείας επιβλέπουν το follow up της διατήρησης της υγείας των Πολιτών. Αυτοματοποιημένα το λογισμικό ενημερώνει τους πολίτες, μέσα από τον προσωπικό τους προφίλ, σχετικά με τις προληπτικές εξετάσεις που προτείνει ο Παγκόσμιος Οργανισμός Υγείας για την ηλικία και το φύλο τους, καθώς και με την πάροδο του χρόνου υπενθυμίζει την επανεξέταση τους. Τα 12 νοσήματα στα οποία επικεντρώνεται το ΚΕΠ Υγείας μέσα από το λογισμικό είναι ο Καρκίνος του παχέος εντέρου, ο Καρκίνος του τραχήλου της μήτρας, ο Καρκίνος του μαστού, ο Καρδιαγγειακός κίνδυνος, ο Καρκίνος του Πνεύμονα, το Ανεύρυσμα κοιλιακής αορτής, ο Καρκίνος του προστάτη, το Μελάνωμα, η Κατάθλιψη, η οστεοπόρωση η ΧΑΠ και η Άνοια.

Την Ημερίδα στήριξαν με τη παρουσία τους ο **Δήμαρχος Νικόλαος Τσιλίφης**, οι **Αντιδήμαρχοι Ανδριάνα Μαγγίτα** - Κοινωνικής Πολιτικής και Προαγωγής της Δημόσιας Υγείας-, **Αργυρώ Βογιατζόγλου** - Διοικητικών Υπηρεσιών-, **Βασιλική Μπούζη** – Επικοινωνίας & Διοικητικής Μέριμνας- και η **Επιστημονική Συνεργάτης του Δημάρχου για θέματα Υγείας, Χρύσα Σαλδάρη**.